Jessheim

Navnet

Navnet «Jessheim» kommer av det norrøne «Jaseimr» eller «Jesseimr», der det første leddet har uviss betydning, mens siste ledd betyr «heim». Det er også mulig at første del, «jess» kan bety jarl eller jarls. Uttalen er egentlig jessomm og navnet ble skrevet Jessum. I 1900 ble  skrivemåten endra til «Jesseim», senere til «Jessheim». Navnet ble opprinnelig brukt om Hovin sogn.

Jernbanen

Jernbanen med jernbanestasjonen Jessheim stasjon ble bygget i 1854 som del av hovedbanen fra Oslo til Eidsvoll.
Stoppestedet ble kalt «Trøgstad», men på grunn av forvekslinger med bygdenavnet Trøgstad i Østfold endret man i 1897 navnet til «Jessum». Dette navnet ble brukt «blasfemisk», for eksempel av rekrutter som sa de var kommet gjennom Bøn (tettsted nord for Jessheim) til Jessum. Prestene i bygda klagde derfor til biskopen som i 1900 tok opp saken med herredsstyret og foreslo formen «Jessheim». Man endret derfor skrivemåten til «Jesseim» i 1901. I 1921 endret Jernbanen skrivemåten til Jessheim.

Kollektivtransport

Jessheim stasjon på Hovedbanen ble anlagt i 1854 og dannet grunnlaget for den seinere tettbebyggelsen. Nord for Jessheim sentrum har jernbanen også en holdeplass, Nordby, som ble åpnet i 1932.  Nordby holdeplass ligger på Hovedbanens kilometer 46,10 fra Oslo S.

Veinett

E6 går vest for byen, og sto ferdig med fire felts motorvei i 1977. Avstanden til Oslo er 41 km langs denne veien, langs jernbanen er den 45 km. Jessheim er også et viktig veiknutepunkt med riksvei 174 vestover til Oslo lufthavn på Gardermoen, Nannestad og Hurdal og østover til Kongsvingerveien (E16).

Teater og kino

Jessheim har kino og teater i Ullensaker Kulturhus som ligger i Jessheim sentrum.  Det vises filmer, teater, dans og andre kulturbegivenheter hver uke.

Begivenheter

Jessheimdagene arrangeres hvert år i Jessheim sentrum, som regel i august.  Jessheimdagene er en festival som er en blanding av handelsmesse og konserter.
«Tjernfestivalen» arrangeres hver sommer ved Nordbytjernet, som regel i juni.  Tjernfestivalen er en felles dugnadsfest arrangert av lag og foreninger i Ullensaker. Fokuset er på aktiviteter for barn i alle aldre, matservering, konkurranser, familiepiknik, utstillinger og enkel underholdning.

Idrettsanlegg

Jessheim har fotballbaner med idrettsanlegg ved Gjestadhagen som er hjem til Ullensaker/Kisa Idrettslag idrettslag.
Fotballklubben spiller fra og med 2012-sesongen i 1.divisjon.
Jessheim Is- og flerbrukshall er en hall med flerbruksarenaer for håndball (tilsvarende 3 håndballhaller), basket m.v. og løpebaner, samt en ishall med oppmerking for ishockey og curling. Lokalisert sammen med Jessheim Stadion.
Jesheimhallen er en håndballhall, lokalisert ved Jessheim videregående skole.
Jessheim har også et friidrettsstadion lokalisert rett på baksiden av Jessheim Stadion.
Jessheim Skatepark er et anlegg for uorganisert idrett som inneholder en variasjon av elementer for utførelser av manøvre. Parken er konstruert i betong.
Våren 2019 begynte konstruksjon av Jessheim Svømmehall som er planlagt å bli ferdigstilt desember 2020.

Nordbytjernet

Nordbytjernet er et av de flotteste friluftsområdene i Ullensaker med beliggenhet kun 1 km fra Jessheim sentrum. Rundt tjernet er det tilrettelagt med turveg for rullestol og barnevogn. Området ellers har turmuligheter året rundt: fra Nordbytjernet går det løyper i skogområdet Vestmoen, og videre til Olaløkka på Sand og Ringbanen på Gardermoen. Utgangspunktet er da parkeringsplassen ved tjernet eller ved idrettsparken. «Tjernfestivalen» arrangeres her hvert år i juni.
Nordbytjernet er en dødisgrop og har et variert og spennende plante- og fugleliv. Her kan sees både toppdykker, sivhøne og  sothøne.